CELEX: 32021R2268
Language: el
Date: 2021-09-06 00:00:00
Title: Κατ’ εξουσιοδότηση κανονισμός (ΕΕ) 2021/2268 της Επιτροπής της 6ης Σεπτεμβρίου 2021 για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/653 της Επιτροπής όσον αφορά τη χρησιμοποιούμενη μεθοδολογία και την παρουσίαση των σεναρίων επιδόσεων, την παρουσίαση του κόστους και τη μεθοδολογία για τον υπολογισμό των συνοπτικών δεικτών κόστους, την παρουσίαση και το περιεχόμενο των πληροφοριών για προηγούμενες επιδόσεις και την παρουσίαση του κόστους από συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) που προσφέρουν ευρύ φάσμα επιλογών για επενδύσεις, καθώς και για την ευθυγράμμιση της μεταβατικής ρύθμισης για τους παραγωγούς PRIIP που προσφέρουν μερίδια των κεφαλαίων που αναφέρονται στο άρθρο 32 του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου ως υποκείμενες επενδυτικές επιλογές, με την παραταθείσα μεταβατική ρύθμιση που προβλέπεται στο εν λόγω άρθρο (Κείμενο που παρουσιάζει ενδιαφέρον για τον ΕΟΧ)

20.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 455/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2268 ΤΗΣ ΕΠΙΤΡΟΠΗΣ
         της 6ης Σεπτεμβρίου 2021
         για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/653 της Επιτροπής όσον αφορά τη χρησιμοποιούμενη μεθοδολογία και την παρουσίαση των σεναρίων επιδόσεων, την παρουσίαση του κόστους και τη μεθοδολογία για τον υπολογισμό των συνοπτικών δεικτών κόστους, την παρουσίαση και το περιεχόμενο των πληροφοριών για προηγούμενες επιδόσεις και την παρουσίαση του κόστους από συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) που προσφέρουν ευρύ φάσμα επιλογών για επενδύσεις, καθώς και για την ευθυγράμμιση της μεταβατικής ρύθμισης για τους παραγωγούς PRIIP που προσφέρουν μερίδια των κεφαλαίων που αναφέρονται στο άρθρο 32 του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου ως υποκείμενες επενδυτικές επιλογές, με την παραταθείσα μεταβατική ρύθμιση που προβλέπεται στο εν λόγω άρθρο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (1), και ιδίως το άρθρο 8 παράγραφος 5 και το άρθρο 10 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η πείρα που αποκτήθηκε κατά τα πρώτα έτη εφαρμογής του κατ’ εξουσιοδότηση κανονισμού (ΕΕ) 2017/653 (2) της Επιτροπής κατέδειξε ότι ορισμένα στοιχεία της παρουσίασης και του περιεχομένου των εγγράφων βασικών πληροφοριών χρειάζεται να αναθεωρηθούν. Η αναθεώρηση αυτή είναι αναγκαία προκειμένου να διασφαλιστεί ότι οι ιδιώτες επενδυτές εξακολουθούν να λαμβάνουν τις κατάλληλες πληροφορίες σε όλο το φάσμα των διαφόρων τύπων συσκευασμένων επενδυτικών προϊόντων για ιδιώτες επενδυτές και επενδυτικών προϊόντων βασιζόμενων σε ασφάλιση (στο εξής: PRIIP), ανεξάρτητα από τις ιδιαίτερες συνθήκες της αγοράς, ιδίως όταν έχει σημειωθεί μια παρατεταμένη περίοδος θετικών επιδόσεων της αγοράς.
                  
               
                     (2)
                  
                  
                     Για να παρέχουν στους ιδιώτες επενδυτές πληροφορίες κατανοητές, μη παραπλανητικές και σχετικές για διαφορετικούς τύπους PRIIP, τα σενάρια επιδόσεων που παρουσιάζονται στα έγγραφα βασικών πληροφοριών δεν θα πρέπει να παρέχουν υπερβολικά θετικές προοπτικές για πιθανές μελλοντικές αποδόσεις. Οι επιδόσεις των υποκείμενων επενδύσεων και οι επιδόσεις των μη δομημένων επενδυτικών κεφαλαίων και άλλων παρόμοιων PRIIP συνδέονται άμεσα. Επομένως, η μεθοδολογία που χρησιμοποιείται για την παρουσίαση των σεναρίων επιδόσεων θα πρέπει να προσαρμοστεί, ώστε να αποφεύγεται η προσφυγή σε στατιστική μέθοδο η οποία παράγει σενάρια επιδόσεων που θα μπορούσαν να ενισχύσουν τις παρατηρούμενες αποδόσεις. Η μεθοδολογία που χρησιμοποιείται για την παρουσίαση των σεναρίων επιδόσεων θα πρέπει επίσης να προσαρμοστεί προκειμένου να διασφαλιστεί ότι τα εν λόγω σενάρια βασίζονται σε μεγαλύτερη περίοδο παρατηρούμενων αποδόσεων, αποτυπώνοντας και τις δύο περιόδους θετικής και αρνητικής ανάπτυξης και παρέχοντας, με τον τρόπο αυτό, πιο σταθερά σενάρια επιδόσεων με την πάροδο του χρόνου και ελαχιστοποιώντας τα φιλοκυκλικά αποτελέσματα. Η ικανότητα της μεθοδολογίας για την παρουσίαση των σεναρίων επιδόσεων να παρέχει κατάλληλες μελλοντοστραφείς εκτιμήσεις αποδείχθηκε μέσω εκ των υστέρων ελέγχου, που συνέκρινε τα αποτελέσματα αυτής της μεθοδολογίας με τις πραγματικές παρατηρούμενες επιδόσεις των PRIIP.
                  
               
                     (3)
                  
                  
                     Για να αποφευχθεί το ενδεχόμενο να θεωρούνται τα σενάρια επιδόσεων βέλτιστες προβλέψεις εκτίμησης, είναι αναγκαίο να επιβληθούν πιο ευδιάκριτες προειδοποιήσεις σχετικά με τα εν λόγω σενάρια. Με απλά λόγια, η γνωστοποίηση πρόσθετων λεπτομερειών σχετικά με τις παραδοχές στις οποίες βασίζονται τα εν λόγω σενάρια θα πρέπει επίσης να μειώνει τον κίνδυνο εσφαλμένων προσδοκιών για πιθανές μελλοντικές αποδόσεις.
                  
               
                     (4)
                  
                  
                     Οι πληροφορίες σχετικά με το κόστος είναι σημαντικές για τους ιδιώτες επενδυτές κατά τη σύγκριση διαφορετικών PRIIP. Για να μπορούν οι ιδιώτες επενδυτές να κατανοήσουν καλύτερα τους διαφορετικούς τύπους διαρθρώσεων κόστους των διαφόρων PRIIP και τη συνάφεια αυτών των διαρθρώσεων με τις ιδιαίτερες συνθήκες τους, οι πληροφορίες σχετικά με το κόστος στα έγγραφα βασικών πληροφοριών θα πρέπει να περιλαμβάνουν περιγραφή των κύριων στοιχείων του κόστους. Επιπλέον, προκειμένου να διευκολυνθεί η παροχή επενδυτικών συμβουλών σχετικά με PRIIP και η πώληση PRIIP, οι δείκτες για τα επιμέρους στοιχεία του κόστους θα πρέπει να ευθυγραμμιστούν με τις πληροφορίες που γνωστοποιούνται σύμφωνα με την τομεακή ενωσιακή νομοθεσία, ιδίως σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου (3) και την οδηγία (ΕΕ) 2016/97 του Ευρωπαϊκού Κοινοβουλίου και του Συμβουλίου (4). Παράλληλα, είναι αναγκαίο να διασφαλιστεί η συγκρισιμότητα μεταξύ όλων των τύπων PRIIP όσον αφορά το συνολικό κόστος. Η έννοια των συνοπτικών δεικτών κόστους στα έγγραφα βασικών πληροφοριών θα πρέπει να διευκρινιστεί, ούτως ώστε οι ιδιώτες επενδυτές να είναι σε θέση να κατανοούν καλύτερα αυτούς τους συνοπτικούς δείκτες κόστους.
                  
               
                     (5)
                  
                  
                     Για να ληφθούν καλύτερα υπόψη τα οικονομικά χαρακτηριστικά ορισμένων κατηγοριών περιουσιακών στοιχείων και των PRIIP που δεν δημιουργούν επαρκή αριθμό συναλλαγών ώστε να εξαλειφθούν οι κινήσεις της αγοράς με επαρκή στατιστική βεβαιότητα, η αναθεωρημένη μεθοδολογία για τον υπολογισμό του κόστους συναλλαγής θα πρέπει να χρησιμοποιεί μια πιο διαφοροποιημένη και αναλογική προσέγγιση. Αυτή η μεθοδολογία θα πρέπει επίσης να εξαλείφει το ενδεχόμενο εμφάνισης αρνητικού κόστους συναλλαγής, ώστε να αποφεύγεται ο κίνδυνος σύγχυσης των ιδιωτών επενδυτών.
                  
               
                     (6)
                  
                  
                     Για τα PRIIP που προσφέρουν ευρύ φάσμα επιλογών για επενδύσεις, θα πρέπει να καθοριστεί μια προσαρμοσμένη παρουσίαση των πληροφοριών σχετικά με το κόστος, προκειμένου να μπορούν οι ιδιώτες επενδυτές να κατανοούν καλύτερα τις επιπτώσεις αυτών των διαφορετικών επενδυτικών επιλογών στο κόστος.
                  
               
                     (7)
                  
                  
                     Για να μπορούν οι ιδιώτες επενδυτές να παρατηρήσουν, να κατανοήσουν και να συγκρίνουν την εμφάνιση μεταβλητότητας στις αποδόσεις των γραμμικών PRIIP και των γραμμικών υποκείμενων επενδυτικών επιλογών, καθώς και σε προηγούμενες επιδόσεις σε δεδομένες συνθήκες της αγοράς, είναι αναγκαίο να καθοριστούν ορισμένες απαιτήσεις για το τυποποιημένο περιεχόμενο και την παρουσίαση προηγούμενων επιδόσεων στον κατ’ εξουσιοδότηση κανονισμό (ΕΕ) 2017/653, με την ενσωμάτωση και την προσαρμογή ορισμένων κανόνων που καθορίζονται στον κανονισμό (ΕΕ) αριθ. 583/2010 της Επιτροπής (5). Το τυποποιημένο περιεχόμενο και η παρουσίαση προηγούμενων επιδόσεων θα πρέπει να συμπληρώνουν τις πληροφορίες που παρέχονται στα σενάρια επιδόσεων. Τα έγγραφα βασικών πληροφοριών για αυτά τα γραμμικά PRIIP και τις γραμμικές υποκείμενες επενδυτικές επιλογές θα πρέπει να περιέχουν, στο τμήμα με τίτλο «Άλλες συναφείς πληροφορίες», παραπομπές σε χωριστά έγγραφα ή δικτυακούς τόπους με πληροφορίες για προηγούμενες επιδόσεις.
                  
               
                     (8)
                  
                  
                     Σύμφωνα με το άρθρο 32 παράγραφος 1 του κανονισμού (ΕΕ) αριθ. 1286/2014, οι εταιρείες διαχείρισης, οι εταιρείες επενδύσεων και τα πρόσωπα που παρέχουν επενδυτικές συμβουλές για μερίδια ΟΣΕΚΑ, ή πωλούν μερίδια ΟΣΕΚΑ, απαλλάσσονται από τις υποχρεώσεις που απορρέουν από τον εν λόγω κανονισμό έως τις 31 Δεκεμβρίου 2021. Όταν ένα κράτος μέλος εφαρμόζει κανόνες για τον μορφότυπο και το περιεχόμενο του εγγράφου βασικών πληροφοριών, όπως καθορίζεται στα άρθρα 78 έως 81 της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου (6), σε κεφάλαια μη ΟΣΕΚΑ που προσφέρονται σε ιδιώτες επενδυτές, η απαλλαγή που προβλέπεται στο άρθρο 32 παράγραφος 1 του κανονισμού (ΕΕ) αριθ. 1286/2014 ισχύει για εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια των εν λόγω κεφαλαίων σε ιδιώτες επενδυτές ή τα πωλούν σε αυτούς. Προκειμένου να εξασφαλιστεί συνεπές μεταβατικό νομικό καθεστώς για τα εν λόγω κεφάλαια, με το άρθρο 14 παράγραφος 2 του κατ’ εξουσιοδότηση κανονισμού (ΕΕ) 2017/653, το οποίο, σύμφωνα με το άρθρο 18 του εν λόγω κατ’ εξουσιοδότηση κανονισμού, εφαρμόζεται έως τις 31 Δεκεμβρίου 2021, επιτρέπεται στους παραγωγούς συσκευασμένων επενδυτικών προϊόντων για ιδιώτες επενδυτές και επενδυτικών προϊόντων βασιζόμενων σε ασφάλιση (στο εξής: παραγωγοί PRIIP) να συνεχίσουν να χρησιμοποιούν τα εν λόγω έγγραφα τα οποία έχουν συνταχθεί σύμφωνα με τα άρθρα 78 έως 81 της οδηγίας 2009/65/ΕΚ, στην περίπτωση που τουλάχιστον μία από τις υποκείμενες επενδυτικές επιλογές είναι κεφάλαιο ΟΣΕΚΑ ή μη ΟΣΕΚΑ. Με την πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου (7) για την τροποποίηση του κανονισμού (ΕΕ) αριθ. 1286/2014 προτείνεται να παραταθούν οι μεταβατικές ρυθμίσεις που αναφέρονται στο άρθρο 32 του εν λόγω κανονισμού έως τις 30 Ιουνίου 2022. Είναι αναγκαίο να παρασχεθεί στους παραγωγούς PRIIP η δυνατότητα να συνεχίσουν να χρησιμοποιούν τα έγγραφα τα οποία έχουν συνταχθεί σύμφωνα με τα άρθρα 78 έως 81 της οδηγίας 2009/65/ΕΚ για όσο διάστημα ισχύουν οι εν λόγω μεταβατικές ρυθμίσεις.
                  
               
                     (9)
                  
                  
                     Επομένως, ο κατ’ εξουσιοδότηση κανονισμός (ΕΕ) 2017/653 θα πρέπει να τροποποιηθεί αναλόγως.
                  
               
                     (10)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν στην Επιτροπή από την Ευρωπαϊκή Αρχή Τραπεζών, την Ευρωπαϊκή Αρχή Ασφαλίσεων και Επαγγελματικών Συντάξεων και την Ευρωπαϊκή Αρχή Κινητών Αξιών και Αγορών (στο εξής: Ευρωπαϊκές Εποπτικές Αρχές).
                  
               
                     (11)
                  
                  
                     Οι Ευρωπαϊκές Εποπτικές Αρχές διενήργησαν ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσαν τα ενδεχόμενα συναφή κόστη και τις ωφέλειες και ζήτησαν τις συμβουλές της ομάδας τραπεζικών συμφεροντούχων, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (8), της ομάδας συμφεροντούχων ασφαλίσεων και αντασφαλίσεων, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (9), και της ομάδας συμφεροντούχων κινητών αξιών και αγορών, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (10).
                  
               
                     (12)
                  
                  
                     Δεδομένου ότι τα ρυθμιστικά τεχνικά πρότυπα συνδέονται στενά και προκειμένου να διασφαλιστεί ότι οι απαιτήσεις τις οποίες καθιερώνουν είναι απόλυτα συνεπείς, είναι σκόπιμο να εκδοθεί μία ενιαία νομική πράξη για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/653.
                  
               
                     (13)
                  
                  
                     Για να παρασχεθεί επαρκής χρόνος στους παραγωγούς PRIIP και στα πρόσωπα που παρέχουν επενδυτικές συμβουλές σχετικά με PRIIP ή πωλούν PRIIP, ώστε να προετοιμαστούν όσον αφορά την υποχρέωση σύνταξης ΕΒΠ σύμφωνα με τις νέες απαιτήσεις, ο παρών κανονισμός θα πρέπει να εφαρμοστεί από την 1η Ιουλίου 2022,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2017/653 τροποποιείται ως εξής:
            
                        1)
                     
                     
                        το άρθρο 1 τροποποιείται ως εξής:
                        
                                    α)
                                 
                                 
                                    στο πρώτο εδάφιο, προστίθενται τα ακόλουθα στοιχεία στ) έως θ):
                                    
                                                «στ)
                                             
                                             
                                                κατά περίπτωση, σε περιπτώσεις όπου ο παραγωγός PRIIP αποτελεί μέρος ομίλου εταιρειών για νομικούς, διοικητικούς ή διαφημιστικούς λόγους, την επωνυμία εκείνου του ομίλου·
                                             
                                          
                                                ζ)
                                             
                                             
                                                όταν το PRIIP λαμβάνει τη μορφή οργανισμού συλλογικών επενδύσεων σε κινητές αξίες (ΟΣΕΚΑ) ή οργανισμού εναλλακτικών επενδύσεων (ΟΕΕ), τον προσδιορισμό του ΟΣΕΚΑ ή του ΟΕΕ, συμπεριλαμβανομένης της κατηγορίας μετοχών ή του επενδυτικού τμήματός του·
                                             
                                          
                                                η)
                                             
                                             
                                                λεπτομέρειες σχετικά με την άδεια, κατά περίπτωση·
                                             
                                          
                                                θ)
                                             
                                             
                                                όταν το PRIIP λαμβάνει τη μορφή ΟΣΕΚΑ ή ΟΕΕ και σε περιπτώσεις όπου ένας ΟΣΕΚΑ αποτελεί αντικείμενο διαχείρισης από εταιρεία διαχείρισης, όπως ορίζεται στο άρθρο 2 παράγραφος 1 στοιχείο β) της οδηγίας 2009/65/ΕΚ, ή όταν πρόκειται για εταιρεία επενδύσεων, όπως αναφέρεται στο άρθρο 27 της εν λόγω οδηγίας (στο εξής από κοινού: εταιρεία διαχείρισης ΟΣΕΚΑ), η οποία ασκεί σε σχέση με τον εν λόγω ΟΣΕΚΑ δικαιώματα βάσει του άρθρου 16 της εν λόγω οδηγίας, ή σε περιπτώσεις όπου ένας ΟΕΕ αποτελεί αντικείμενο διαχείρισης από διαχειριστή οργανισμών εναλλακτικών επενδύσεων (ΔΟΕΕ), που ασκεί σε σχέση με τον εν λόγω ΟΕΕ δικαιώματα σύμφωνα με τα άρθρα 31, 32 και 33 της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου (*1), περιλαμβάνεται πρόσθετη δήλωση σχετικά με το γεγονός αυτό.
                                             
                                          
                                       (*1)  Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).»·"
                        
                                 
                              
                                    β)
                                 
                                 
                                    προστίθεται το ακόλουθο εδάφιο:
                                    «Για τους σκοπούς του πρώτου εδαφίου στοιχείο ζ), στην περίπτωση επενδυτικού τμήματος ή κατηγορίας μετοχών, η ονομασία του ΟΣΕΚΑ ή του ΟΕΕ έπεται της ονομασίας του τμήματος ή της κατηγορίας μετοχών. Όταν υφίσταται κωδικός αριθμός ο οποίος προσδιορίζει τον ΟΣΕΚΑ ή τον ΟΕΕ, το επενδυτικό τμήμα ή την κατηγορία μετοχών, ο αριθμός αυτός αποτελεί μέρος του προσδιορισμού του ΟΣΕΚΑ ή του ΟΕΕ.»·
                                 
                              
                  
                        2)
                     
                     
                        το άρθρο 2 τροποποιείται ως εξής:
                        
                                    α)
                                 
                                 
                                    παρεμβάλλονται οι ακόλουθες παράγραφοι 2α, 2β και 2γ:
                                    
                                       «2α.   Όταν το PRIIP λαμβάνει τη μορφή ΟΣΕΚΑ ή ΟΕΕ, οι πληροφορίες στο τμήμα με τίτλο “Τι είναι αυτό το προϊόν;” του εγγράφου βασικών πληροφοριών καλύπτουν εκείνα τα βασικά χαρακτηριστικά του ΟΣΕΚΑ ή του ΟΕΕ για τα οποία πρέπει να ενημερώνεται ο ιδιώτης επενδυτής, ακόμη και όταν τα εν λόγω χαρακτηριστικά δεν αποτελούν μέρος της περιγραφής των στόχων και της επενδυτικής πολιτικής, που βρίσκεται στο ενημερωτικό δελτίο του ΟΣΕΚΑ, όπως αναφέρονται στο άρθρο 68 της οδηγίας 2009/65/ΕΚ, ή της περιγραφής της επενδυτικής στρατηγικής και των στόχων του ΟΕΕ, που αναφέρονται στο άρθρο 23 παράγραφος 1 στοιχείο α) της οδηγίας 2011/61/ΕΕ, συμπεριλαμβανομένων:
                                       
                                                   α)
                                                
                                                
                                                   των κύριων κατηγοριών των επιλέξιμων χρηματοπιστωτικών μέσων που αποτελούν το αντικείμενο της επένδυσης·
                                                
                                             
                                                   β)
                                                
                                                
                                                   της πιθανότητας να μπορεί ο ιδιώτης επενδυτής να εξαγοράζει μερίδια του ΟΣΕΚΑ ή του ΟΕΕ σε πρώτη ζήτηση, διευκρινίζοντας αυτή τη δήλωση με ένδειξη για τη συχνότητα διαπραγμάτευσης μεριδίων ή, κατά περίπτωση, δήλωση ότι δεν υπάρχει πιθανότητα εξαγοράς μεριδίων σε πρώτη ζήτηση·
                                                
                                             
                                                   γ)
                                                
                                                
                                                   του κατά πόσον ο ΟΣΕΚΑ ή ο ΟΕΕ έχει ιδιαίτερο στόχο όσον αφορά οποιονδήποτε βιομηχανικό, γεωγραφικό ή άλλον τομέα της αγοράς ή συγκεκριμένες κατηγορίες περιουσιακών στοιχείων·
                                                
                                             
                                                   δ)
                                                
                                                
                                                   του κατά πόσον ο ΟΣΕΚΑ ή ο ΟΕΕ επιτρέπει διακριτικές επιλογές, όσον αφορά τις συγκεκριμένες επενδύσεις που πρόκειται να πραγματοποιηθούν, καθώς και του κατά πόσον αυτή η προσέγγιση περιλαμβάνει ή υπονοεί την παραπομπή σε δείκτη αναφοράς και, εάν συμβαίνει αυτό, ποιον·
                                                
                                             
                                                   ε)
                                                
                                                
                                                   του κατά πόσον τα έσοδα από μερίσματα διανέμονται ή επανεπενδύονται.
                                                
                                             Για τους σκοπούς του πρώτου εδαφίου στοιχείο δ), όταν υπονοείται η παραπομπή σε δείκτη αναφοράς, δηλώνεται ο βαθμός της διαθέσιμης ελευθερίας αναφορικά με αυτόν τον δείκτη αναφοράς. Επίσης, όταν ο ΟΣΕΚΑ ή ο ΟΕΕ έχει στόχο την παρακολούθηση δείκτη, αυτό δηλώνεται.
                                    
                                    
                                       2β.   Οι πληροφορίες της παραγράφου 2α περιλαμβάνουν, κατά περίπτωση, τα εξής:
                                       
                                                   α)
                                                
                                                
                                                   εάν ο ΟΣΕΚΑ ή ο ΟΕΕ επενδύει σε ομολογίες, ένδειξη του κατά πόσον αυτές οι ομολογίες εκδίδονται από εταιρικούς οργανισμούς, κυβερνήσεις ή άλλες οντότητες και, κατά περίπτωση, τις ελάχιστες απαιτήσεις πιστοληπτικής διαβάθμισης·
                                                
                                             
                                                   β)
                                                
                                                
                                                   εάν ο ΟΣΕΚΑ ή ο ΟΕΕ είναι δομημένο επενδυτικό κεφάλαιο, επεξήγηση με απλούς όρους όλων των στοιχείων που είναι απαραίτητα για την ορθή κατανόηση της αντισταθμιστικής- πληρωμής και των παραγόντων που αναμένεται να καθορίσουν τις επιδόσεις, συμπεριλαμβανομένων παραπομπών, όπου είναι αναγκαίο, στις λεπτομέρειες του αλγορίθμου και των λειτουργιών του που εμφανίζονται στο ενημερωτικό δελτίο του ΟΣΕΚΑ ή στην περιγραφή της επενδυτικής στρατηγικής και των στόχων του ΟΕΕ·
                                                
                                             
                                                   γ)
                                                
                                                
                                                   εάν η επιλογή των περιουσιακών στοιχείων διέπεται από συγκεκριμένα κριτήρια, επεξήγηση αυτών των κριτηρίων, όπως της “υπεραξίας”, της “αξίας” ή των “υψηλών μερισμάτων”·
                                                
                                             
                                                   δ)
                                                
                                                
                                                   εάν χρησιμοποιούνται συγκεκριμένες τεχνικές διαχείρισης περιουσιακών στοιχείων, οι οποίες ενδεχομένως περιλαμβάνουν αντιστάθμιση κινδύνων, αρμπιτράζ ή μόχλευση, επεξήγηση με απλούς όρους των παραγόντων που αναμένεται να καθορίσουν τις επιδόσεις του ΟΣΕΚΑ ή του ΟΕΕ.
                                                
                                             
                                    
                                       2γ.   Στις πληροφορίες που αναφέρονται στις παραγράφους 2α και 2β γίνεται διάκριση μεταξύ των ευρειών κατηγοριών επενδύσεων, όπως καθορίζονται στην παράγραφο 2α στοιχεία α) και γ) και στην παράγραφο 2β στοιχείο α), και της προσέγγισης σε αυτές τις επενδύσεις, την οποία υιοθετεί η εταιρεία διαχείρισης ΟΣΕΚΑ ή ο ΟΕΕ, όπως καθορίζεται στην παράγραφο 2α στοιχείο δ) και στην παράγραφο 2β στοιχεία β), γ) και δ).
                                       Το τμήμα με τίτλο “Τι είναι αυτό το προϊόν;” του εγγράφου βασικών πληροφοριών ενδέχεται να περιέχει στοιχεία διαφορετικά από αυτά που αναφέρονται στις παραγράφους 2α και 2β, συμπεριλαμβανομένης της περιγραφής της επενδυτικής στρατηγικής του ΟΣΕΚΑ ή του ΟΕΕ, εάν τα εν λόγω στοιχεία είναι απαραίτητα για την επαρκή περιγραφή των στόχων και της επενδυτικής πολιτικής του ΟΣΕΚΑ ή του ΟΕΕ.»·
                                    
                                 
                              
                                    β)
                                 
                                 
                                    προστίθενται οι ακόλουθες παράγραφοι 6 και 7:
                                    
                                       «6.   Όταν το PRIIP λαμβάνει τη μορφή ΟΣΕΚΑ ή ΟΕΕ, ο προσδιορισμός και η επεξήγηση των κινδύνων που αναφέρονται στα παραρτήματα II και III του παρόντος κανονισμού είναι συνεπείς προς την εσωτερική διαδικασία για τον προσδιορισμό, τη μέτρηση, τη διαχείριση και την παρακολούθηση των κινδύνων, η οποία έχει υιοθετηθεί από την εταιρεία διαχείρισης ΟΣΕΚΑ, σύμφωνα με την οδηγία 2009/65/ΕΚ, ή από ΔΟΕΕ, σύμφωνα με την οδηγία 2011/61/ΕΕ. Εάν η εταιρεία διαχείρισης διαχειρίζεται περισσότερους από έναν ΟΣΕΚΑ ή εάν ο ΔΟΕΕ διαχειρίζεται περισσότερους από έναν ΟΕΕ, οι κίνδυνοι προσδιορίζονται και επεξηγούνται συνεκτικά.
                                    
                                    
                                       7.   Όταν το PRIIP λαμβάνει τη μορφή ΟΣΕΚΑ ή ΟΕΕ, το τμήμα με τίτλο “Τι είναι αυτό το προϊόν;” του εγγράφου βασικών πληροφοριών περιέχει τις ακόλουθες πληροφορίες για κάθε κράτος μέλος στην αγορά του οποίου διατίθεται ο ΟΣΕΚΑ ή ο ΟΕΕ:
                                       
                                                   α)
                                                
                                                
                                                   ονομασία του θεματοφύλακα·
                                                
                                             
                                                   β)
                                                
                                                
                                                   από πού και πώς μπορούν να αντληθούν περαιτέρω πληροφορίες σχετικά με τον ΟΣΕΚΑ ή τον ΟΕΕ, αντίγραφα του ενημερωτικού δελτίου του ΟΣΕΚΑ ή αντίγραφα της περιγραφής της επενδυτικής στρατηγικής και των στόχων του ΟΕΕ, η τελευταία ετήσια έκθεση και οποιαδήποτε μεταγενέστερη εξαμηνιαία έκθεση του ΟΣΕΚΑ, όπως αναφέρεται στο άρθρο 68 παράγραφος 1 στοιχεία β) και γ) της οδηγίας 2009/65/ΕΚ, ή η τελευταία ετήσια έκθεση του ΟΕΕ, όπως αναφέρεται στο άρθρο 22 της οδηγίας 2011/61/ΕΕ, καθώς και αναφορά της γλώσσας ή των γλωσσών στις οποίες είναι διαθέσιμα αυτά τα έγγραφα και ότι παρέχονται δωρεάν·
                                                
                                             
                                                   γ)
                                                
                                                
                                                   από πού και πώς μπορούν να αντληθούν άλλες πρακτικές πληροφορίες, μεταξύ άλλων πού μπορούν να βρεθούν οι πιο πρόσφατες τιμές των μεριδίων.»·
                                                
                                             
                                 
                              
                  
                        3)
                     
                     
                        το άρθρο 5 τροποποιείται ως εξής:
                        
                                    α)
                                 
                                 
                                    στην παράγραφο 2, προστίθεται το ακόλουθο εδάφιο:
                                    «Προστίθεται μια ευδιάκριτη προειδοποίηση, κατά περίπτωση, σχετικά με το πρόσθετο κόστος που ενδέχεται να επιβάλουν πρόσωπα που παρέχουν επενδυτικές συμβουλές σχετικά με το PRIIP ή πωλούν το PRIIP.»·
                                 
                              
                                    β)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Στον πίνακα “Σύνθεση του κόστους” στο τμήμα με τίτλο “Ποιο είναι το κόστος;” του εγγράφου βασικών πληροφοριών, οι παραγωγοί PRIIP προσδιορίζουν συνοπτικούς δείκτες για τα ακόλουθα είδη κόστους:
                                       
                                                   α)
                                                
                                                
                                                   τυχόν εφάπαξ κόστος, όπως κόστος εισόδου και αποχώρησης·
                                                
                                             
                                                   β)
                                                
                                                
                                                   τυχόν επαναλαμβανόμενο κόστος, με διαχωρισμό του κόστους συναλλαγών χαρτοφυλακίου και άλλου επαναλαμβανόμενου κόστους·
                                                
                                             
                                                   γ)
                                                
                                                
                                                   τυχόν πρόσθετο κόστος, όπως αμοιβές επιδόσεων ή ποσοστό συμμετοχής επί του κεφαλαίου.»·
                                                
                                             
                                 
                              
                                    γ)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Οι παραγωγοί PRIIP περιγράφουν καθένα από τα διαφορετικά είδη κόστους που συμπεριλαμβάνονται στον πίνακα “Σύνθεση του κόστους” στο τμήμα με τίτλο “Ποιο είναι το κόστος;” του εγγράφου βασικών πληροφοριών, σύμφωνα με το παράρτημα VII, και προσδιορίζουν σε ποιες περιπτώσεις και πώς το εν λόγω κόστος μπορεί να διαφέρει από το πραγματικό κόστος που μπορεί να βαρύνει τον ιδιώτη επενδυτή, και σε ποιες περιπτώσεις και πώς το εν λόγω κόστος μπορεί να εξαρτάται από το κατά πόσον ο ιδιώτης επενδυτής ασκεί ή δεν ασκεί ορισμένες επιλογές.»·
                                    
                                 
                              
                  
                        4)
                     
                     
                        στο άρθρο 8, προστίθεται η ακόλουθη παράγραφος 3:
                        
                           «3.   Για τους ΟΣΕΚΑ, όπως ορίζονται στο παράρτημα VIII σημείο 1 στοιχείο α), τους ΟΕΕ, όπως ορίζονται στο σημείο 1 στοιχείο β) του εν λόγω παραρτήματος, ή επενδυτικά προϊόντα βασιζόμενα σε ασφάλιση συνδεόμενα με την αξία μεριδίων, όπως ορίζονται στο σημείο 1 στοιχείο γ) του εν λόγω παραρτήματος, το τμήμα με τίτλο “Άλλες συναφείς πληροφορίες” του εγγράφου βασικών πληροφοριών περιλαμβάνει:
                           
                                       α)
                                    
                                    
                                       σύνδεσμο προς τον δικτυακό τόπο, ή παραπομπή σε έγγραφο, όπου διατίθενται οι πληροφορίες σχετικά με προηγούμενες επιδόσεις που δημοσιεύτηκαν από τον παραγωγό PRIIP σύμφωνα με το παράρτημα VIII·
                                    
                                 
                                       β)
                                    
                                    
                                       τον αριθμό των ετών για τα οποία παρουσιάζονται δεδομένα προηγούμενων επιδόσεων.
                                    
                                 Για τα PRIIP που αναφέρονται στο παράρτημα II μέρος 1 σημείο 5, τα οποία είναι αμοιβαία κεφάλαια ανοικτού τύπου, ή άλλα PRIIP που είναι ανοικτά για εγγραφή, οι υπολογισμοί προηγούμενων σεναρίων επιδόσεων δημοσιεύονται σε μηνιαία βάση, και στο τμήμα με τίτλο “Άλλες συναφείς πληροφορίες” αναφέρεται το σημείο στο οποίο βρίσκονται αυτοί οι υπολογισμοί.»·
                        
                     
                  
                        5)
                     
                     
                        ο τίτλος του κεφαλαίου II αντικαθίσταται από το ακόλουθο κείμενο:
                        «ΚΕΦΑΛΑΙΟ II
                        ΕΙΔΙΚΕΣ ΔΙΑΤΑΞΕΙΣ ΓΙΑ ΤΑ ΕΓΓΡΑΦΑ ΒΑΣΙΚΩΝ ΠΛΗΡΟΦΟΡΙΩΝ ΑΠΟ PRIIP ΠΟΥ ΠΡΟΣΦΕΡΟΥΝ ΕΥΡΥ ΦΑΣΜΑ ΕΠΙΛΟΓΩΝ ΓΙΑ ΕΠΕΝΔΥΣΕΙΣ»·
                     
                  
                        6)
                     
                     
                        στο άρθρο 10, τα στοιχεία α) και β) αντικαθίστανται από το ακόλουθο κείμενο:
                        
                                    «α)
                                 
                                 
                                    ένα έγγραφο βασικών πληροφοριών για κάθε υποκείμενη επενδυτική επιλογή εντός του PRIIP, σύμφωνα με το κεφάλαιο I, συμπεριλαμβανομένων πληροφοριών σχετικά με το PRIIP στο σύνολό του· κάθε έγγραφο βασικών πληροφοριών αντικατοπτρίζει την περίπτωση όπου ο ιδιώτης επενδυτής επενδύει σε μία μόνον επενδυτική επιλογή·
                                 
                              
                                    β)
                                 
                                 
                                    ένα γενικό έγγραφο βασικών πληροφοριών που περιγράφει το PRIIP σύμφωνα με το κεφάλαιο I, εκτός εάν ορίζεται διαφορετικά στα άρθρα 11 έως 14, συμπεριλαμβανομένης περιγραφής για το πού βρίσκονται οι ειδικές πληροφορίες για κάθε υποκείμενη επενδυτική επιλογή.»·
                                 
                              
                  
                        7)
                     
                     
                        στο άρθρο 11, το στοιχείο γ) απαλείφεται·
                     
                  
                        8)
                     
                     
                        το άρθρο 12 τροποποιείται ως εξής:
                        
                                    α)
                                 
                                 
                                    στην παράγραφο 1, το στοιχείο δ) απαλείφεται·
                                 
                              
                                    β)
                                 
                                 
                                    η παράγραφος 2 απαλείφεται·
                                 
                              
                  
                        9)
                     
                     
                        τα άρθρα 13 και 14 αντικαθίστανται από το ακόλουθο κείμενο:
                        
                           «Άρθρο 13
                           Τμήμα “Ποιο είναι το κόστος;” στο γενικό έγγραφο βασικών πληροφοριών
                           Στο τμήμα με τίτλο “Ποιο είναι το κόστος;”, κατά παρέκκλιση από το άρθρο 5 παράγραφος 1 στοιχείο β), οι παραγωγοί PRIIP προσδιορίζουν τα ακόλουθα:
                           
                                       α)
                                    
                                    
                                       όταν το κόστος του PRIIP, εκτός του κόστους για την υποκείμενη επενδυτική επιλογή, δεν μπορεί να παρασχεθεί σε ένα ενιαίο ποσό, συμπεριλαμβανομένων των περιπτώσεων όπου το κόστος αυτό ποικίλλει ανάλογα με την υποκείμενη επενδυτική επιλογή που έχει επιλεγεί:
                                       
                                                   i)
                                                
                                                
                                                   την κλίμακα κόστους για το PRIIP στους πίνακες “Κόστος με την πάροδο του χρόνου” και “Σύνθεση του κόστους”, που παρατίθενται στο παράρτημα VII·
                                                
                                             
                                                   ii)
                                                
                                                
                                                   μια δήλωση που αναφέρει ότι το κόστος για τον ιδιώτη επενδυτή ποικίλλει με βάση τις υποκείμενες επενδυτικές επιλογές·
                                                
                                             
                                 
                                       β)
                                    
                                    
                                       όταν το κόστος του PRIIP, εκτός του κόστους για τις υποκείμενες επενδυτικές επιλογές, μπορεί να παρασχεθεί σε ένα ενιαίο ποσό:
                                       
                                                   i)
                                                
                                                
                                                   το κόστος που παρουσιάζεται χωριστά από την κλίμακα κόστους για τις υποκείμενες επενδυτικές επιλογές, που παρέχει το PRIIP στους πίνακες “Κόστος με την πάροδο του χρόνου” και “Σύνθεση του κόστους”, που παρατίθενται στο παράρτημα VII·
                                                
                                             
                                                   ii)
                                                
                                                
                                                   δήλωση που αναφέρει ότι το συνολικό κόστος για τον ιδιώτη επενδυτή αποτελείται από συνδυασμό του κόστους για τις υποκείμενες επενδυτικές επιλογές που επιλέχθηκαν και άλλου κόστους του PRIIP, και ποικίλλει με βάση τις υποκείμενες επενδυτικές επιλογές.
                                                
                                             
                                 
                        
                           Άρθρο 14
                           Ειδικές πληροφορίες για κάθε υποκείμενη επενδυτική επιλογή
                           Οι ειδικές πληροφορίες για κάθε υποκείμενη επενδυτική επιλογή, που αναφέρονται στο άρθρο 10 στοιχείο β), παρέχονται σε έγγραφο ειδικών πληροφοριών που συμπληρώνει το γενικό έγγραφο βασικών πληροφοριών. Οι παραγωγοί PRIIP περιλαμβάνουν για κάθε υποκείμενη επενδυτική επιλογή όλα τα παρακάτω:
                           
                                       α)
                                    
                                    
                                       προειδοποίηση σχετικά με την κατανόηση, κατά περίπτωση·
                                    
                                 
                                       β)
                                    
                                    
                                       τους επενδυτικούς στόχους, τα μέσα για την επίτευξή τους, καθώς και την προβλεπόμενη αγορά-στόχο, όπως αναφέρονται στο άρθρο 2 παράγραφοι 2 και 3·
                                    
                                 
                                       γ)
                                    
                                    
                                       έναν συνοπτικό δείκτη κινδύνου και περιγραφή, καθώς και σενάρια επιδόσεων, όπως αναφέρονται στο άρθρο 3·
                                    
                                 
                                       δ)
                                    
                                    
                                       μια παρουσίαση του κόστους, σύμφωνα με το άρθρο 5, συμπεριλαμβανομένης δήλωσης σχετικά με το αν το κόστος αυτό περιλαμβάνει ή όχι το σύνολο του κόστους του PRIIP, στην περίπτωση που ο ιδιώτης επενδυτής επενδύει μόνο στη συγκεκριμένη επενδυτική επιλογή·
                                    
                                 
                                       ε)
                                    
                                    
                                       για υποκείμενες επενδυτικές επιλογές που είναι ΟΣΕΚΑ, όπως ορίζονται στο παράρτημα VIII σημείο 1 στοιχείο α), ΟΕΕ, όπως ορίζονται στο σημείο 1 στοιχείο β) του εν λόγω παραρτήματος, ή επενδυτικά προϊόντα βασιζόμενα σε ασφάλιση συνδεόμενα με την αξία μεριδίων, όπως ορίζονται στο σημείο 1 στοιχείο γ) του εν λόγω παραρτήματος, πληροφορίες σχετικά με προηγούμενες επιδόσεις, όπως απαιτείται βάσει του άρθρου 8 παράγραφος 3.
                                    
                                 Οι πληροφορίες που αναφέρονται στα στοιχεία α) έως ε) της παρούσας παραγράφου ακολουθούν τη δομή των σχετικών τμημάτων του υποδείγματος που παρατίθεται στο παράρτημα I.»·
                        
                     
                  
                        10)
                     
                     
                        παρεμβάλλεται το ακόλουθο κεφάλαιο IΙα:
                        «ΚΕΦΑΛΑΙΟ IΙα
                        
                           ΕΙΔΙΚΕΣ ΔΙΑΤΑΞΕΙΣ ΓΙΑ ΤΑ ΕΓΓΡΑΦΑ ΒΑΣΙΚΩΝ ΠΛΗΡΟΦΟΡΙΩΝ ΑΠΟ ΟΡΙΣΜΕΝΟΥΣ ΟΣΕΚΑ ΚΑΙ ΟΕΕ
                        
                        
                           Άρθρο 14a
                           Επενδυτικά τμήματα ΟΣΕΚΑ ή ΟΕΕ
                           
                              1.   Όταν κάποιος ΟΣΕΚΑ ή ΟΕΕ αποτελείται από δύο ή περισσότερα επενδυτικά τμήματα, για κάθε μεμονωμένο τμήμα συντάσσεται χωριστό έγγραφο βασικών πληροφοριών.
                           
                           
                              2.   Κάθε έγγραφο βασικών πληροφοριών που αναφέρεται στην παράγραφο 1 περιέχει, στο τμήμα με τίτλο “Τι είναι αυτό το προϊόν;”, τις ακόλουθες πληροφορίες:
                              
                                          α)
                                       
                                       
                                          δήλωση ότι το έγγραφο βασικών πληροφοριών περιγράφει ένα τμήμα κάποιου ΟΣΕΚΑ ή ΟΕΕ, και, κατά περίπτωση, ότι το ενημερωτικό δελτίο του ΟΣΕΚΑ ή η περιγραφή της επενδυτικής στρατηγικής και των στόχων του ΟΕΕ και οι περιοδικές εκθέσεις συντάσσονται για ολόκληρο τον ΟΣΕΚΑ ή τον ΟΕΕ, ο οποίος κατονομάζεται στην αρχή του εγγράφου βασικών πληροφοριών·
                                       
                                    
                                          β)
                                       
                                       
                                          αν τα περιουσιακά στοιχεία και οι υποχρεώσεις κάθε τμήματος διαχωρίζονται με νόμο ή όχι, και πώς αυτό ενδέχεται να επηρεάσει τον επενδυτή·
                                       
                                    
                                          γ)
                                       
                                       
                                          αν ο ιδιώτης επενδυτής έχει το δικαίωμα να ανταλλάσσει την επένδυσή του σε μερίδια σε ένα τμήμα με μερίδια σε άλλο τμήμα ή όχι, και, εάν πράγματι το έχει, από πού να αντλήσει πληροφορίες σχετικά με τον τρόπο άσκησης αυτού του δικαιώματος.
                                       
                                    
                           
                              3.   Εάν η εταιρεία διαχείρισης ΟΣΕΚΑ ή ο ΔΟΕΕ επιβάλλει επιβάρυνση στον ιδιώτη επενδυτή για την ανταλλαγή της επένδυσής του, σύμφωνα με την παράγραφο 2 στοιχείο γ), και η εν λόγω επιβάρυνση διαφέρει από την τυπική επιβάρυνση για αγορά ή πώληση μεριδίων, η επιβάρυνση αυτή δηλώνεται χωριστά στο τμήμα με τίτλο “Ποιο είναι το κόστος;” του εγγράφου βασικών πληροφοριών.
                           
                        
                        
                           Άρθρο 14β
                           Κατηγορίες μετοχών ΟΣΕΚΑ ή ΟΕΕ
                           
                              1.   Όταν ένας ΟΣΕΚΑ ή ΟΕΕ αποτελείται από περισσότερες από μία κατηγορίες μεριδίων ή μετοχών, το έγγραφο βασικών πληροφοριών συντάσσεται για κάθε κατηγορία μεριδίων ή μετοχών.
                           
                           
                              2.   Το έγγραφο βασικών πληροφοριών που αναφέρεται σε δύο ή περισσότερες κατηγορίες του ίδιου ΟΣΕΚΑ ή ΟΕΕ μπορεί να συνδυάζεται σε ενιαίο έγγραφο βασικών πληροφοριών, εφόσον το έγγραφο που προκύπτει πληροί όλες τις απαιτήσεις σχετικά με την έκταση, τη γλώσσα και την παρουσίαση του εγγράφου βασικών πληροφοριών.
                           
                           
                              3.   Η εταιρεία διαχείρισης ΟΣΕΚΑ ή ο ΔΟΕΕ μπορεί να επιλέξει μία κατηγορία για την αντιπροσώπευση μιας ή περισσότερων άλλων κατηγοριών του ΟΣΕΚΑ ή του ΟΕΕ, εφόσον η επιλογή είναι ακριβής, σαφής και μη παραπλανητική για δυνητικούς ιδιώτες επενδυτές στις εν λόγω άλλες κατηγορίες. Σε αυτές τις περιπτώσεις, το τμήμα με τίτλο “Ποιοι είναι οι κίνδυνοι και τι μπορώ να κερδίσω;” του εγγράφου βασικών πληροφοριών περιέχει την επεξήγηση του σημαντικού κινδύνου που ισχύει για οποιαδήποτε από τις άλλες κατηγορίες που αντιπροσωπεύονται. Επιτρέπεται η παροχή εγγράφου βασικών πληροφοριών, βασισμένου στην αντιπροσωπευτική κατηγορία, σε ιδιώτες επενδυτές των άλλων κατηγοριών.
                           
                           
                              4.   Διαφορετικές κατηγορίες δεν συνδυάζονται σε σύνθετη αντιπροσωπευτική κατηγορία κατά την παράγραφο 3.
                           
                           
                              5.   Η εταιρεία διαχείρισης ΟΣΕΚΑ ή ο ΔΟΕΕ τηρεί αρχείο των άλλων κατηγοριών που αντιπροσωπεύονται από την κατά την παράγραφο 3 αντιπροσωπευτική κατηγορία, καθώς και των λόγων που δικαιολογούν αυτή την επιλογή.
                           
                           
                              6.   Κατά περίπτωση, το τμήμα με τίτλο “Τι είναι αυτό το προϊόν;” του εγγράφου βασικών πληροφοριών συμπληρώνεται από αναφορά της κατηγορίας που έχει επιλεγεί ως αντιπροσωπευτική, χρησιμοποιώντας τον όρο με τον οποίο αυτή δηλώνεται στο ενημερωτικό δελτίο του ΟΣΕΚΑ ή στην περιγραφή της επενδυτικής στρατηγικής και των στόχων του ΟΕΕ.
                           
                           
                              7.   Στο εν λόγω τμήμα αναφέρεται επίσης από πού μπορούν οι ιδιώτες επενδυτές να αντλήσουν πληροφορίες σχετικά με τις άλλες κατηγορίες του ΟΣΕΚΑ ή του ΟΕΕ που διατίθενται στην αγορά του οικείου κράτους μέλους.
                           
                        
                        
                           Άρθρο 14γ
                           ΟΣΕΚΑ ή ΟΕΕ ως αμοιβαία κεφάλαια που επενδύουν σε άλλα αμοιβαία κεφάλαια
                           
                              1.   Εάν ο ΟΣΕΚΑ επενδύει σημαντικό μέρος των περιουσιακών του στοιχείων σε άλλους ΟΣΕΚΑ ή άλλους οργανισμούς συλλογικών επενδύσεων, όπως αναφέρεται στο άρθρο 50 παράγραφος 1 στοιχείο ε) της οδηγίας 2009/65/ΕΚ, η περιγραφή των στόχων και της επενδυτικής πολιτικής του εν λόγω ΟΣΕΚΑ στο έγγραφο βασικών πληροφοριών περιλαμβάνει σύντομη επεξήγηση του τρόπου με τον οποίο πρόκειται να επιλέγονται διαρκώς οι άλλοι συλλογικοί οργανισμοί. Εάν ένας ΟΣΕΚΑ είναι οργανισμός που επενδύει σε αμοιβαία κεφάλαια αντιστάθμισης κινδύνου, το έγγραφο βασικών πληροφοριών περιλαμβάνει πληροφορίες σχετικά με την αγορά ΟΕΕ εκτός ΕΕ που δεν τελούν υπό εποπτεία.
                           
                           
                              2.   Όταν ο ΟΕΕ επενδύει σημαντικό μέρος των περιουσιακών του στοιχείων σε άλλους ΟΣΕΚΑ ή ΟΕΕ, οι παράγραφοι 1 και 2 εφαρμόζονται κατ’ αναλογία.
                           
                        
                        
                           Άρθρο 14δ
                           Τροφοδοτικός ΟΣΕΚΑ
                           
                              1.   Για τους τροφοδοτικούς ΟΣΕΚΑ, όπως ορίζονται στο άρθρο 58 της οδηγίας 2009/65/ΕΚ, το έγγραφο βασικών πληροφοριών περιέχει, στο τμήμα με τίτλο «Τι είναι αυτό το προϊόν;», τις ακόλουθες ειδικές πληροφορίες για τον τροφοδοτικό ΟΣΕΚΑ:
                              
                                          α)
                                       
                                       
                                          δήλωση ότι το ενημερωτικό δελτίο, το έγγραφο βασικών πληροφοριών, καθώς και οι περιοδικές εκθέσεις και οι λογαριασμοί του κύριου ΟΣΕΚΑ διατίθενται στους ιδιώτες επενδυτές του τροφοδοτικού ΟΣΕΚΑ, κατόπιν αιτήματος. Επίσης, δηλώνεται ο τρόπος με τον οποίο μπορούν να αποκτηθούν και η γλώσσα ή οι γλώσσες στις οποίες διατίθενται·
                                       
                                    
                                          β)
                                       
                                       
                                          κατά πόσον τα στοιχεία που αναφέρονται στο στοιχείο α) της παρούσας παραγράφου είναι διαθέσιμα μόνον ως αντίτυπα σε χαρτί ή σε άλλα σταθερά μέσα, καθώς και κατά πόσον επιβάλλεται τυχόν αμοιβή για στοιχεία που δεν διανέμονται ατελώς, σύμφωνα με το άρθρο 63 παράγραφος 5 της οδηγίας 2009/65/ΕΚ·
                                       
                                    
                                          γ)
                                       
                                       
                                          όταν ο κύριος ΟΣΕΚΑ είναι εγκατεστημένος σε διαφορετικό κράτος μέλος από τον τροφοδοτικό ΟΣΕΚΑ, και το γεγονός αυτό ενδέχεται να επηρεάζει τη φορολογική μεταχείριση του τροφοδοτικού ΟΣΕΚΑ, σχετική δήλωση·
                                       
                                    
                                          δ)
                                       
                                       
                                          πληροφορίες σχετικά με το ποσοστό των περιουσιακών στοιχείων του τροφοδοτικού ΟΣΕΚΑ που επενδύονται στον κύριο ΟΣΕΚΑ·
                                       
                                    
                                          ε)
                                       
                                       
                                          περιγραφή των στόχων και της επενδυτικής πολιτικής του κύριου ΟΣΕΚΑ, συμπληρωμένη, κατά περίπτωση, από οποιοδήποτε από τα ακόλουθα:
                                          
                                                      i)
                                                   
                                                   
                                                      αναφορά ότι οι επενδυτικές αποδόσεις του τροφοδοτικού ΟΣΕΚΑ θα έχουν μεγάλη ομοιότητα με εκείνες του κύριου ΟΣΕΚΑ· ή
                                                   
                                                
                                                      ii)
                                                   
                                                   
                                                      επεξήγηση του τρόπου με τον οποίο οι επενδυτικές αποδόσεις του τροφοδοτικού και του κύριου ΟΣΕΚΑ ενδέχεται να διαφέρουν, και του λόγου για τον οποίο συμβαίνει αυτό.
                                                   
                                                
                                    
                           
                              2.   Όταν το προφίλ κινδύνου και ανταμοιβής του τροφοδοτικού ΟΣΕΚΑ διαφέρει, από οποιαδήποτε ουσιώδη άποψη, από εκείνο του κύριου ΟΣΕΚΑ, το γεγονός αυτό και ο λόγος στον οποίο οφείλεται επεξηγείται στο τμήμα με τίτλο “Ποιοι είναι οι κίνδυνοι και τι μπορώ να κερδίσω;” του εγγράφου βασικών πληροφοριών.
                           
                           
                              3.   Οποιοσδήποτε κίνδυνος ρευστότητας, καθώς και η σχέση μεταξύ των ρυθμίσεων αγοράς και εξόφλησης για τον κύριο και τον τροφοδοτικό ΟΣΕΚΑ, επεξηγείται στο τμήμα με τίτλο “Ποιοι είναι οι κίνδυνοι και τι μπορώ να κερδίσω;” του εγγράφου βασικών πληροφοριών.
                           
                        
                        
                           Άρθρο 14ε
                           Δομημένος ΟΣΕΚΑ ή ΟΕΕ
                           Τα δομημένα επενδυτικά κεφάλαια είναι ΟΣΕΚΑ ή ΟΕΕ που καταβάλλουν στους ιδιώτες επενδυτές, σε συγκεκριμένες προκαθορισμένες ημερομηνίες, αντισταθμιστικές πληρωμές βάσει αλγορίθμου, οι οποίες συνδέονται με τις επιδόσεις ή με την πραγματοποίηση αλλαγών στις τιμές ή άλλων συνθηκών, των χρηματοπιστωτικών στοιχείων, των δεικτών ή των χαρτοφυλακίων αναφοράς ή των ΟΣΕΚΑ ή των ΟΕΕ με παρόμοια χαρακτηριστικά.»·
                        
                     
                  
                        11)
                     
                     
                        στο άρθρο 15 παράγραφος 2, προστίθεται το ακόλουθο στοιχείο δ):
                        
                                    «δ)
                                 
                                 
                                    όταν τα σενάρια επιδόσεων βασίζονται σε κατάλληλους δείκτες αναφοράς ή προσεγγιστικές τιμές, τη συνέπεια του δείκτη αναφοράς ή της προσεγγιστικής τιμής με τους στόχους του PRIIP.»·
                                 
                              
                  
                        12)
                     
                     
                        παρεμβάλλεται το ακόλουθο κεφάλαιο IVα:
                        «Κεφάλαιο IVα
                        
                           ΠΑΡΑΠΟΜΠΕΣ
                        
                        
                           Άρθρο 17a
                           Χρήση παραπομπών σε άλλες πηγές πληροφοριών
                           Με την επιφύλαξη του άρθρου 6 του κανονισμού (ΕΕ) αριθ. 1286/2014, στο έγγραφο βασικών πληροφοριών επιτρέπεται να περιλαμβάνονται παραπομπές σε άλλες πηγές πληροφοριών, συμπεριλαμβανομένων του ενημερωτικού δελτίου και των ετήσιων ή εξαμηνιαίων εκθέσεων, εφόσον στο έγγραφο βασικών πληροφοριών περιλαμβάνονται όλες οι πληροφορίες που είναι απαραίτητες για την κατανόηση, από πλευράς των ιδιωτών επενδυτών, των βασικών στοιχείων της επένδυσης.
                           Επιτρέπονται οι παραπομπές στον δικτυακό τόπο του PRIIP ή του παραγωγού PRIIP, συμπεριλαμβανομένου κάθε παρόμοιου δικτυακού τόπου που περιέχει το ενημερωτικό δελτίο και τις περιοδικές εκθέσεις.
                           Οι παραπομπές που αναφέρονται στο πρώτο εδάφιο κατευθύνουν τον ιδιώτη επενδυτή στο συγκεκριμένο τμήμα της σχετικής πηγής πληροφοριών. Επιτρέπεται η χρήση πολλών διαφορετικών παραπομπών εντός του εγγράφου βασικών πληροφοριών, αλλά αυτές περιορίζονται στο ελάχιστο.»·
                        
                     
                  
                        13)
                     
                     
                        στο άρθρο 18, το τρίτο εδάφιο αντικαθίσταται από το ακόλουθο κείμενο: «Το άρθρο 14 παράγραφος 2 εφαρμόζεται έως τις 30 Ιουνίου 2022.»·
                     
                  
                        14)
                     
                     
                        το παράρτημα I αντικαθίσταται από το κείμενο του παραρτήματος I του παρόντος κανονισμού·
                     
                  
                        15)
                     
                     
                        το παράρτημα II τροποποιείται σύμφωνα με το παράρτημα II του παρόντος κανονισμού·
                     
                  
                        16)
                     
                     
                        το παράρτημα III τροποποιείται σύμφωνα με το παράρτημα III του παρόντος κανονισμού·
                     
                  
                        17)
                     
                     
                        το παράρτημα IV αντικαθίσταται από το κείμενο του παραρτήματος IV του παρόντος κανονισμού·
                     
                  
                        18)
                     
                     
                        το παράρτημα V αντικαθίσταται από το κείμενο του παραρτήματος V του παρόντος κανονισμού·
                     
                  
                        19)
                     
                     
                        το παράρτημα VI τροποποιείται σύμφωνα με το παράρτημα VI του παρόντος κανονισμού·
                     
                  
                        20)
                     
                     
                        το παράρτημα VII αντικαθίσταται από το κείμενο του παραρτήματος VII του παρόντος κανονισμού·
                     
                  
                        21)
                     
                     
                        το κείμενο του παραρτήματος VIII του παρόντος κανονισμού προστίθεται ως παράρτημα VIII.
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιουλίου 2022. Ωστόσο, το άρθρο 1 σημείο 13 εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 352 της 9.12.2014, σ. 1.
         
            (2)  Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017, σ. 1).
         
            (3)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
         
            (4)  Οδηγία (ΕΕ) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων (ΕΕ L 26 της 2.2.2016, σ. 19).
         
            (5)  Κανονισμός (ΕΕ) αριθ. 583/2010 της Επιτροπής, της 1ης Ιουλίου 2010, για την εφαρμογή της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου όσον αφορά βασικές πληροφορίες για τους επενδυτές και ειδικές προϋποθέσεις που χρειάζεται να πληρούνται, όταν οι βασικές πληροφορίες για τους επενδυτές ή το ενημερωτικό δελτίο διατίθενται σε άλλο σταθερό μέσο πλην του χαρτιού και μέσω δικτυακού τόπου (ΕΕ L 176 της 10.7.2010, σ. 1).
         
            (6)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
         
            (7)  COM(2021) 397.
         
            (8)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
         
            (9)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
         
            (10)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).